לק"י, י"ט תמוז תשע"ז         הבעל שם טוב, המגיד ממזריטש, פרי הארץ, קדושת לוי 

איוב פרק ב (ג) וַיֹּאמֶר יְדֹוָד אֶל הַשָּׂטָן הֲשַׂמְתָּ לִבְּךָ אֶל עַבְדִּי אִיּוֹב כִּי אֵין כָּמֹהוּ בָּאָרֶץ אִישׁ תָּם וְיָשָׁר יְרֵא אֱלֹהִים וְסָר מֵרָע וְעֹדֶנּוּ מַחֲזִיק בְּתֻמָּתוֹ וַתְּסִיתֵנִי בוֹ לְבַלְּעוֹ חִנָּם:
(ד) וַיַּעַן הַשָּׂטָן אֶת יְדֹוָד וַיֹּאמַר עוֹר בְּעַד עוֹר וְכֹל אֲשֶׁר לָאִישׁ יִתֵּן בְּעַד נַפְשׁוֹ:
(ה) אוּלָם שְׁלַח נָא יָדְךָ וְגַע אֶל עַצְמוֹ וְאֶל בְּשָׂרוֹ אִם לֹא אֶל פָּנֶיךָ יְבָרְכֶךָּ:
(ו) וַיֹּאמֶר יְדֹוָד אֶל הַשָּׂטָן הִנּוֹ בְיָדֶךָ אַךְ אֶת נַפְשׁוֹ שְׁמֹר:
(ז) וַיֵּצֵא הַשָּׂטָן מֵאֵת פְּנֵי יְדֹוָד וַיַּךְ אֶת אִיּוֹב בִּשְׁחִין רָע מִכַּף רַגְלוֹ וְעַד קָדְקֳדוֹ:
(ח) וַיִּקַּח לוֹ חֶרֶשׂ לְהִתְגָּרֵד בּוֹ וְהוּא ישֵׁב בְּתוֹךְ הָאֵפֶר:
(ט) וַתֹּאמֶר לוֹ אִשְׁתּוֹ עֹדְךָ מַחֲזִיק בְּתֻמָּתֶךָ בָּרֵךְ אֱלֹהִים וָמֻת:
(י) וַיֹּאמֶר אֵלֶיהָ כְּדַבֵּר אַחַת הַנְּבָלוֹת תְּדַבֵּרִי גַּם אֶת הַטּוֹב נְקַבֵּל מֵאֵת הָאֱלֹהִים וְאֶת הָרָע לֹא נְקַבֵּל בְּכָל זֹאת לֹא חָטָא אִיּוֹב בִּשְׂפָתָיו:

ר' שמואל שמעלקא הלוי הורביץ מניקלשבורג (1726‑1778), רבו של ר' לוי יצחק ומי שגילה לו את החסידות, הקדמה לספרו נזיר השם, למברג תרכ"ט, עמ' 4:
למען להראות לאחב"י את כח התורה, אציג בכאן דין מבית דין הקדושה של מרן זקני המחבר הקדוש נזיר השם וזה נוסח הפס"ד. על דברי טענות ותביעות שבאו לפנינו ב"ד הח"מ ה"ה יעקב בן עטיל ואשתו בינה בת חנה ושאלו ממנו למה נגרע, הרי כמה שנים אנו דרים כדרך כל הארץ ואין לנו בנים חיים וקימים לקיים המצוה פרו ורבו וכו' לא תהו בראה לשבת יצרה.
גם האשה היא ר"ל חולנית על כאב הלב ומיחוש הראש. וביקש מאתנו שנפסוק דינו ע"פ דת תורתנו הקדושה ויצא מאתנו פסק דין ע"פ דתה"ק. שבוודאי היא אמת מה שכתוב בתורתנו הקדושה מפי עליון לא תצא הרעות רק מחמת מקטרגים ר"ל, והוא ידוע מה שכתבו אם יש דין למטה אין דין למעלה, וידוע העושה מצוה אחת כתקנה וכו'69 ואין לך מצוה גדולה ממצות מילה למול את בנו בלי שום פניה
ע"כ יצא מאתנו ב"ד הח"מ לפסק הדין לפי מאמר ר' אחא הנכנס להקיז דם וכו' ורפואתך אמת וכו' אלא שנהגו וקיים וקיבל הנהגות הרפואה בכן הקב"ה בוודאי ישלח לה רפואה שלימה במהרה בקו הבריאות בשלימות, ובשעה הזאת מיום דלמטה תלד בן זכר חי וקיים לתורה ולחופה ולמעשים טובים. ובצירוף רבנו הקדוש מוה' שמואל שמעלקא לפי דעת התנא הקדוש ר' עקיבא ז"ל חביבין ישראל שנקראים בנים למקום וכו' לקיים לא תהו בראה לשבת יצרה. ולראיה באנו על החתום יום ג' שנכפל בו כי טוב י"ג בחודש אייר שנת תקי"ד.

בא לפנינו ב"ד התורני מוה"ר יעקב בן עטיל אודות הילד שמואל יוסף חיים הנולד מאשה בינה מחמת חולשתו ומחמת עין הרע, ובוודאי מפי עליון לא תצא הרעות רק שמקטריגים עליו
. על כן יצא הפס"ד מאתנו בצירוף רבנו הקדוש מוה"ר שמואל שמעלקא איש הורוויץ כפסק דין תורתנו הקדושה, לפי הפסוק בתורה 'פוקד עון אבות על בנים' היא על דרך ועל אופן זה שהוא יחי' כדי שיוכל לתקן כל עוונות של אביו כי ברא מזכה אבא. ע"כ יצא מאתנו ב"ד, בצירוף רבינו הקדוש הנ"ל, שיהיו בטלים ומבוטלים כל הדינים מהילד הזה שמואל יוסף חיים הנולד מאשה בינה הנ"ל, ובפרט שלא מצינו בכל הש"ס שראוי להיות קיטרוג על הילד כמוהו, ע"כ יצא פסק ב"ד מאתנו הח"מ, בצירוף רבינו שיהיו  בטלים ומבוטלים כל הדינים מהילד הזה שמואל יוסף חיים הנולד מאשה בינה הנ"ל עד ארבעים יום - בגזירות הב"ד ח"מ ובצירוף רבינו הקדוש הנ"ל. נאום יצחק במהו"ר חיים כ"ץ זצ"ל נאום שלמה זלמן בהמנוח יעקב כ"ץ זצ"ל ונאום מרדכי במה' חיים זצ"ל

ר' חיים יוסף פרגר (1912-1840) שוחט ובודק בבריסק דליטא, חסיד סלונים עלה ארצה לפני מלחמת העולם הראשונה והתיישב בטבריה. הוא זכה לשמוע מסורות מחסידים ותיקים בחו"ל, מחסידים זקנים שעלו ארצה ומזקני החסידים שישבו בקהילה החסידית בטבריה אשר נוסדה על ידי רבי מנחם מנדל מויטבסק. כתבי ר' יאשע שו"ב, חלק א, ירושלים תשי"ז, עמ' קח‐קט:
אצל הרב מבארדיטשעוו הי' נהוג שכל מי שבא לפניו התראה לדין תורה למי בשם, הרב צוה מיד להמשמש שילך אף לאדם גדול יהיה מי שיהיה. 
פ״א בא אחד לפניו ואמר לפניו שיש לו התראה לד"ת לשלוח. ושאל למי? אמר עם השי"ת 
אמר הרב אני אשמע. וישב עם הבד"צ שלו והתחיל לטעון היות שהוא עני גדול ויש לו בת בוגרת שכבר הגיעה לפרקה והוא ואשתו אוכלים רק לחם צר וכדומה ומקמצים הכל לצורך נשואין, אך אין ממה לקמץ ואין לו שום דרך איך להשיאה ועל פי דין החיוב מוטל עליו להשיאה. 
ענה הרב שהדין עמו, רק שנותנים זמן מ' יום שיעזרהו ה'. ואם לא יתנו לו פס"ד. 
והמתין מ' יום ואח״כ בא וישב עם הבד״צ וכתבו פס"ד וכתבו שמה כל הטענות שטען ואיך שזכה בדין. ולקח את הפס"ד והלך עמו בשמחה רבה והוא הי' יושב במלון איזה פרסאות סמוך לבארדיטשב. 
בעת הליכתו חזרה לקח בכל פעם הפס"ד וקרא אותו בשמחה רבה. ואחר שרץ איזה משך לקח עוד הפעם כנ"ל. בתוך כך נסע אדון אחד במרכבה רתומה וראה איך שיהודי רץ ונוטל בכל פעם נייר מחיקו וקורא אותו בשמחה ונתפלא על זה, בתוך כך התחיל רוח גדולה ונשב הכתב מידו ופרח שלא כדרך הטבע שהרוח הי לדוגמא למזרח והכתב פרח למערב. כשפגעו זה בזה עם מרכבת הדוכס והנייר פרח להלן והוא רץ אחריו עד שבא הכתב על חיק הדוכס. 
ורדף בכל כוחו עד שבא להדוכס וביקש אותו שיתן לו הכתב בבקשה גדולה מאוד. אמר לו לא אתן לך עד שתאמר לי מה כתוב שמה, ונתבייש לומר לו. אך הדוכס ראה שאינו דבר פשוט מחמת שהרוח הי' למנגד המקום שפרח הכתב. ואמר לו לא אתן לך עד שאבוא לבארדיטשב שם אתן לכותב יהודי שיעתקנו לי. 
ויאמר קשה עלי לילך להעיר. א"ל אני אתן לך על העגלה. ויאמר לו הדוכס את האכסניא שיעמוד בבארדיטשב ונסע לדרכו. כשבא להעיר והעתיק הכתב ונתפלא מאוד אמר אני רואה שהוא אנווייזיינג [= הוראה] אלי, ע״כ אני משלם לך ההוצאות והכתב שייך לי. לך לחייט ותפור מלבושים ואני אתן הנדוניה וכל ההוצאות הנצרכים לך.

פרץ אופוצ'ינסקי, נולד בפולין בשנת 1892 בעיר לוטומירסק שליד לודז' למשפחה של חסידי גור. בנעוריו למד בישיבות שונות ובעצת אחד מראשי הישיבה למד שפות זרות ודקדוק עברי. כשחזר לעיירה שלו הקהילה החסידית דחתה אותו, והוא התרחק מהעולם החסידי והמסורתי. נרצח בטרבלינקה בשבט תש"ג:
בת יחידה, אשר במראה וטוב טעמה היתה מכלימה אף את בתו של האדיר בעשירי ישראל... פניה - פני נסיכה והילוכה בנחת כאלו היתה מהלכת על שלגים... קולה לא היה נשמע בבית ודרכיה - דרכי תום. בתולה כשרה, על כל בנות ישראל מזלה!...
ויהי פעם אחת, ישב האיש הנ"ל במר נפש וברוב יגון ואנחה על דבר הזה, עד שכמעט נעשה חסר לב. ורץ במרת נפשו לליז'נסק, להרבי ר' אלימלך. וכאשר דרך על מפתן קודשו, אמר מחמת רוב צערו בבהלה, בזה הלשון: רבי, יש לי דין תורה עם השי"ת. 
ומתיישב היהודי בדעתו ועולה בחפזון אל הרבי ר' אלימלך לליז'נסק ובשעה שהוא מתרוצץ ומכתת רגליו ומזיע בדרכו עולה בלבו מחשבת מרי: אפסה הישרנות בעולם!... אבי שבשמים! - הוא קובל ומתחנן באחת, האיך זה, שלא אחטא בשפתי, יכולת להשקיף משמי קדשך ולשאת עול כזה? הוי, חמס, חמס! והכעס מפעפע ומחלחל בלבו של בן כפר זה והוא מתחיל לדבר מיני דבורים כנגד אותו היושב בשמים, שאני ירא להעלות אותם על שפתי... 
הדבר הגיע לידי כך עד שהיה קרוב לחרף ולגדף, חלילה, את שם ה'... ותימה היא מנין לו לתם שכמותו דברי עזות כאלו... בוודאי יסוריו גברו מני ים... אבל יצרו הטוב גבר סוף סוף ולא הזניחו והיהודי עמד בנסיונו... אך כל זה אירע לו כל אימת שהלך בדרכו לליז'נסק, אולם משבא והגיע לעיר שוב התחיל הכעס תוסס ושותת בלבו: גוואלד! צועק הוא, אוי לי מה רוצים ממני? רבונו של עולם, הנני נשבע, כי עד עולם לא אמרה את פיך, אך תן לי הפעם לראות בשמחת בתי היחידה!...
ּברם כל אות של הצלה לא ראה ובת קול מן השמים לא שמע... ואולי היתה נשמעת בת קול באיזו מקום גם אז לא היה יכול לשמעה החוכר כי אם מי שראוי לשמעה והיינו - הרבי ר' אלימלך... והנה החוכר עומד כבר כמבולבל לפני פתח חדרו של הרבי ועד שהמשמש לא הספיק להכניסו התפרץ אל הבית בלי נשימה כשעיניו קמות בחוריהן והוציא מפיו מין שריקה עד שאפשר היה להזדעזע מפחד. - ר‐ר‐ר‐ר ב‐י יש לי דין תורה! - את מי אתה תובע לדין? שואל הרבי. -את רבונו של עולם! רעם שוב החוכר בקול פרא...

